Deacons se huiswerker kry stil-stil borgtogSophie Mmako (51) het 24 jaar vir die Deacons gewerk (Foto: Anja van der Merwe) Sophie Mmako (51), die vermeende baasbrein agter die moorde van Lizette Deacon (55) en haar ma, Hettie (79), is Woensdag op borgtog vrygelaat. Sy was die Deacons se jarelange huiswerker. Dié nuus het as ŉ groot skok vir die Deacons se familie gekom, aangesien hulle nie eens daarvan bewus was dat Mmako teen ŉ vorige besluit om haar borgtog te weier, geappelleer het nie. Mmako en drie ander beskuldigdes, Advanced Hamid (31), Casper Mudau (37) en Lazarus Mahlo (41), is kort na die moorde in September 2020 in hegtenis geneem. Hulle staan tereg op twee aanklagtes van moord en roof met verswarende omstandighede. Die vier het in 2020 twee keer om borgtog aansoek gedoen, maar is elke keer borgtog geweier. Mmako se borgtog is van die hand gewys omdat sy onder meer nie ŉ behoorlike woonadres, wat geverifieer kan word, kon verskaf nie. Landdros Janine Ungerer het destyds in die hof daarop gedui dat sy ŉ vlugrisiko is. Volgens hofdokumente wat deur Mashudu Malabi-Dzhangi, woordvoerder van die Nasionale Vervolgingsgesag (NVG), aan Maroela Media verskaf is, het Mmako later die hooggeregshof genader om teen die landdroshof se uitspraak te appelleer. Die appèlaansoek het vandeesweek geslaag en die regter het die landdros se borgtoguitspraak ter syde gestel. Mmako is op borgtog van R1 000 vrygelaat. Luidens die hofdokumente het die regter gesê die landdros het te veel op die staat se saak gesteun en nie al die faktore ewewigtig in ag geneem nie. Die regter het op die veronderstelling van die wet gesteun wat bepaal dat ŉ beskuldigde onskuldig is totdat hy skuldig bevind is. Dia van Staden (55), ŉ jare lange vriendin van Lizette, wat die hofverrigtinge namens Lizette se broer, Quinton Deacon, en sy vrou, Christa, bygewoon het, vertel sy was verslae en geskok toe Mmako op borgtog vrygelaat is. Hettie (links) en Lizette (regs) Deacon (Foto: Facebook) “Vrae maal in my kop. Ek is teleurgesteld in die regstelsel,” vertel Van Staden. Sy sê sy moes die familie inlig oor die borgtog, aangesien hulle nie eens geweet het Mmako het geappelleer nie. Volgens Van Staden was die nuus ook ŉ groot skok vir die familie. Luidens Mmako se borgvoorwaardes moet sy twee keer per week by die polisiestasie in Magatle, Limpopo, aanmeld. Sy mag ook nie die Zebediela-nedersetting – waar sy saam met haar twee kinders woon – verlaat sonder om die ondersoekbeampte of sy gemagtigde afgevaardigde in kennis te stel nie. Die beskuldigde mag ook nie met enige ooggetuie in kontak kom sonder die toestemming van die ondersoekbeampte of sy gemagtigde afgevaardigde nie. Lizette en Hettie se liggame is op 10 September 2020 die aand laat in hul motor langs die R37 by die Kuschke-afrit, buitekant Polokwane, gevind. Hulle is laatmiddag ontvoer nadat daar by hul meenthuis in Welgelegen ingebreek is. Albei vroue was vasgebind en het verskeie meswonde gehad. Die lappe wat om hul monde vasgebind is, was baie styf vasgemaak, wat moontlik kon veroorsaak het dat hulle versmoor het. Die nadoodse ondersoek sal die oorsaak van hul dood bevestig. Mmako was langer as 20 jaar ŉ huiswerker vir Lizette en Hettie en word nou as die meesterbrein van hul moorde aangekla. Sy en Mahlo was glo boonop ten tyde van die moorde in ’n verhouding. Die verhoor sal van 1 tot 12 Augustus in Polokwane hooggeregshof plaasvind.